Generaliseret angst kan behandles både vha. kognitiv terapi og metakognitiv terapi. Når man behandler generaliseret angst, er det dog vigtigt, at der er en opmærksomhed på den angstramtes metakognitive overbevisninger om bekymringer. Når man lider af generaliseret angst, har man ofte nogle uhensigtsmæssige overbevisninger om dels, at bekymringerne er ukontrollable, dels at de er nødvendige for at forebygge problemer. Et fokus udelukkende på at udfordre bekymringernes sandsynlighed og lære at tænke i mere realistiske scenarier, vil ikke i tilstrækkelig grad afhjælpe en GAD-problematik. Først og fremmest skal den angstramte opnå indsigt i, at bekymringerne er en form for sikkerhedsadfærd, altså en strategi, man anvender for at have forudset risici og have kontrol, og som det føles skræmmende at opgive – men at man kan lære at forstyrre eller afbryde bekymringsaktiviteten og derved erfare, at langt mindre tænkning og bekymring er fuldt tilstrækkeligt.